Video: Krokodil val paartjie in hotel-swembad aan | Maroela Media
'n Paartjie, wat vermoedelik met vakansie in Kariba in Zimbabwe was, het 'n noue ontkoming gehad toe 'n 2 meter lange krokodil hulle die afgelope Donderdag in 'n hotel-swembad aangeval het.
Kringtelevisiebeeldmateriaal, wat onlangs deur die hotel beskikbaar gestel is, wys hoe dié krokodil die swembad bekruip voor hy aanval.
Dié video wys hoe die man uit die swembad spring, waarna die krokodil die aanval op die vrou voortsit. Terwyl sy hom probeer afweer, hardloop die man na die ander hoek van die swembad om die krokodil se aandag af te trek.
Die roofdier slaag egter nie daarin om die spartelende vrou onder die water te trek nie en sy kan ná 'n kortstondige gespook by die rand van die swembad uitklim.
Volgens die webwerf Daily Mail is die vrou verskeie kere gebyt. Sy is nou in 'n stabiele toestand.
Verskeie internetgebruikers veroordeel dié onbekende man daarvoor dat hy eers uit die swembad gespring het voor hy later die krokodil se aandag probeer aftrek het.
Die hotel het intussen ook gesê 'n ondersoek na die veiligheidsmaatreëls word nou van stapel gestuur.
[Hierdie video is nie meer beskikbaar nie.]
Geval van elke man (en vrou) vir homself pappie.
Daai oomblik skrik jy so groot jy weet nie watter kant toe nie.Om te vlug is maar die eerste besluit.
Ek ken ook mans wat so sal hardloop. Gelukkig was daar darem een wat nie te bang was om te help nie.
Glo sys klaar met hom
Volgens wat ek gelees het was dit dieselfde man wat haar gered het. Moes hy nou in swembad gebly het sodat die krokodil hom ook bykom!! Daar het hy vinnig gedink en om die krokodil weg van haar af te kry. Weet nie hoe party mense dink nie!!